b'\n_START_ARTICLE_\nDave Alexander\n_START_SECTION_\nEl\xc3\xa4m\xc3\xa4\n_START_PARAGRAPH_\nDave Alexanderin perhe muutti Ann Arboriin 1960-luvulla. Dave tapasi siell\xc3\xa4 Ron ja Scott Ashetonin, joista tuli h\xc3\xa4nen hyvi\xc3\xa4 yst\xc3\xa4vi\xc3\xa4\xc3\xa4n. H\xc3\xa4net tunnettiin lempinimell\xc3\xa4 "Zander". He k\xc3\xa4viv\xc3\xa4t samaa high schoolia, jonka Dave tosin keskeytti jo ensimm\xc3\xa4isen\xc3\xa4 koulup\xc3\xa4iv\xc3\xa4n\xc3\xa4\xc3\xa4n. Ron myi moottoripy\xc3\xb6r\xc3\xa4ns\xc3\xa4 vuonna 1965, josta saaduilla rahoilla h\xc3\xa4n ja Dave matkustivat Englantiin katsomaan ihailemiensa The Whon sek\xc3\xa4 The Beatlesin konsertteja._NEWLINE_Dave sek\xc3\xa4 Ashetonin veljekset tapasivat Iggy Popin ja perustivat The Stooges-yhtyeen vuonna 1967. Dave oli yhtyeen basisti. H\xc3\xa4n ei ollut soittanut aikaisemmin, mutta oppi bassonsoiton nopeasti ja osallistui sen j\xc3\xa4lkeen yhtyeen kappaleiden sovittamiseen ja s\xc3\xa4velt\xc3\xa4miseen. H\xc3\xa4n soittaa yhtyeen kahdella ensimm\xc3\xa4isell\xc3\xa4 albumilla The Stooges ja Fun House. Dave s\xc3\xa4velsi Iggyn ja Ronin kanssa yhtyeen kappaleet "We Will Fall", "Little Doll", "Dirt" ja "1970"._NEWLINE_Dave erotettiin yhtyeest\xc3\xa4 rankan huumausaineiden k\xc3\xa4yt\xc3\xb6n takia elokuussa 1970. Viimeisess\xc3\xa4 konsertissa The Stooges joutui esiintym\xc3\xa4\xc3\xa4n suuren yleis\xc3\xb6n kanssa, ja Davea j\xc3\xa4nnitti t\xc3\xa4m\xc3\xa4. J\xc3\xa4nnityst\xc3\xa4 lievitt\xc3\xa4\xc3\xa4kseen Dave nautti alkoholia, rauhoittavia l\xc3\xa4\xc3\xa4kkeit\xc3\xa4 sek\xc3\xa4 poltti pilve\xc3\xa4. Konsertin alkaessa h\xc3\xa4n oli unohtanut yhtyeen kappaleet. Iggy Pop ei voinut siet\xc3\xa4\xc3\xa4 t\xc3\xa4t\xc3\xa4 ja erotti Daven. H\xc3\xa4n ei ollut koskaan erityisemmin pit\xc3\xa4nyt basististaan, jolla oli mielenterveysongelmia ja joka oli juonut alkoholia jo nuoresta alkaen._NEWLINE_Tultuaan erotetuksi The Stoogesista Dave p\xc3\xa4\xc3\xa4tti uransa musiikkialalla ja muutti takaisin vanhempiensa luokse. H\xc3\xa4nen alkoholisminsa paheni. Hieman ennen kuolemaansa Dave sijoitti perim\xc3\xa4\xc3\xa4ns\xc3\xa4 rahaa osakemarkkinoihin ja tienasi sen avulla.\n_START_SECTION_\nKuolema\n_START_PARAGRAPH_\nDave kuoli 27-vuotiaana keuhko\xc3\xb6deemaan 10. helmikuuta 1975. H\xc3\xa4n oli joutunut sairaalaan haimatulehduksen vuoksi, jonka syyksi arvioitiin liiallinen alkoholin k\xc3\xa4ytt\xc3\xb6.'